Diari Oficial de la Generalitat Valenciana


Sumari del DOGV 5820, del 04-08-2008 (2008/9398)

RESOLUCIÓ de 25 de juliol de 2008, del director general de Relacions amb Les Corts i Secretariat del Consell, de la Conselleria de Presidència, per la qual es disposa la publicació del conveni entre el Ministerio de Educación, Política Social y Deporte i la Conselleria de Educació de la Generalitat per al finançament dels llibres i el material escolar en els nivells obligatoris de l'ensenyança per al curs acadèmic 2008-2009.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5820

Data del DOGV
:   04-08-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/9398


Data del document
:   25-07-2008

Organisme emissor
:   Conselleria de Presidència

Tipus de document
:   Resolució

Descriptors 

:   * Conselleria Educació
    * cooperació administrativa
    * indústria del llibre
    * material d'ensenyament
    * administració central

RESOLUCIÓ de 25 de juliol de 2008, del director general de Relacions amb Les Corts i Secretariat del Consell, de la Conselleria de Presidència, per la qual es disposa la publicació del conveni entre el Ministerio de Educación, Política Social y Deporte i la Conselleria de Educació de la Generalitat per al finançament dels llibres i el material escolar en els nivells obligatoris de l'ensenyança per al curs acadèmic 2008-2009. [2008/9398]  
El Ministerio de Educación, Política Social y Deporte i la Conselleria de Educació de la Generalitat han subscrit, després de la tramitació prèvia reglamentària, el 9 de juny de 2008, un conveni per al finançament dels llibres i el material escolar en els nivells obligatoris de l'ensenyança per al curs acadèmic 2008-2009.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0985/2008, i que figura com a annex d'esta resolució.  
Valencia, 25 de juliol de 2008.- El director general de Relacions amb Les Corts i Secretariat del Consell: Ángel Mompó Romero  
CONVENI ENTRE EL MINISTERI D'EDUCACIÓ, POLÍTICA SOCIAL I ESPORT I LA CONSELLERIA D'EDUCACIÓ DE LA GENERALITAT DE LA COMUNITAT VALENCIANA PER AL FINANÇAMENT DELS LLIBRES I EL MATERIAL ESCOLAR EN ELS NIVELLS OBLIGATORIS DE L'ENSENYANÇA PER AL CURS ACADÈMIC 2008-2009.  
Madrid, 9 de juny de 2008  
INTERVENEN  
D'una part, la Sra. Mercedes Cabrera Calvo-Sotelo, ministra d'Educació, Política Social i Esport, en virtut del Reial Decret 436/2008, de 12 d'abril, i fent ús de la competència establida en la disposició addicional tretze de la Llei 30/1992, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.  
D'una altra part, l'Honorable Sr. Alejandro Font de Mora Turón, conseller d'Educació de la Generalitat de la Comunitat Valenciana, en nom i representació de la Generalitat, expressament facultat per a este acte per acord del Consell de la Generalitat de data 16 de maig de 2008.  
Reconeixent-se que exercixen capacitat per a subscriure el present conveni,  
EXPOSEN  
Que l'article 149.1.1ª i 30a. de la Constitució Espanyola reserva a l'Estat la competència exclusiva sobre la regulació de les condicions bàsiques que garantisquen la igualtat de tots els espanyols en l'exercici dels drets i sobre les normes bàsiques per al desplegament de l'article 27 de la Constitució, a fi de garantir el compliment de les obligacions dels poders públics en esta matèria  
Que l'Estatut d'Autonomia de la Comunitat Valenciana establix en l'article 53.1, que és de competència exclusiva de la Generalitat, la regulació i administració de l'ensenyança en tota la seua extensió, nivells i graus, modalitats i especialitats, sense perjuí del que disposen l'article 27 de la Constitució i les lleis orgàniques que, d'acord amb l'apartat 1 de l'article 81 d'aquella el despleguen, de les facultats que atribuïx a l'Estat el número 30 de l'apartat 1 de l'article 149 de la Constitució Espanyola i de l'alta inspecció necessària per al seu compliment i garantia.  
Que ambdós parts coincidixen en l'objectiu de col·laborar en el finançament dels llibres i el material escolar amb les famílies dels alumnes matriculats en centres sostinguts amb fons públics en els nivells obligatoris de l'ensenyança.  
Conseqüentment amb tot l'anterior, el Ministeri d'Educació, Política Social i Esport i la Conselleria d'Educació de la Generalitat, amb l'aprovació prèvia de la Comissió Delegada del Govern per a Política Autonòmica, subscriuen el present conveni per al curs acadèmic 2008-2009, d'acord amb les següents  
CLÀUSULES  
Primera. Objecte del conveni  
Constituïx l'objecte del present conveni l'establiment dels mecanismes de cooperació necessaris entre el Ministeri d'Educació, Política Social i Esport i la Conselleria d'Educació de la Generalitat, a fi de col·laborar amb les famílies en el finançament dels llibres i el material escolar destinat als alumnes matriculats en el curs acadèmic 2008-2009, en els nivells obligatoris de l'ensenyança en centres de la Comunitat Valenciana sostinguts amb fons públics.  
Segona. Sistema de finançament dels llibres i el material escolar  
El finançament dels llibres i el material escolar en els nivells obligatoris de l'ensenyança s'efectuarà pel procediment que es descriu en esta clàusula.  
1. La Generalitat, a càrrec de la línia de subvenció T0067000, aplicació pressupostària 24.39.47.572.93, de la Llei 15/2007, de 27 de desembre, de Pressupostos de la Generalitat per a l'exercici 2008, destinarà 65.479.003 euros per al finançament d'ajudes per a llibres de text i material didàctic complementari per a alumnes matriculats en el curs 2008-2009 en qualsevol curs d'Educació Primària i d'Educació Secundària Obligatòria, en centres sostinguts amb fons públics de la Comunitat Valenciana.  
L'alumnat de 1r a 4t curs d'Educació Primària rebrà el dit finançament a través del Programa de Gratuïtat dels Llibres de Text que es va iniciar en el curs 2007-2008. L'alumnat de 5t i 6t curs d'Educació Primària i l'alumnat de 1r a 4t curs d'Educació Secundària Obligatòria, a través de la convocatòria d'ajudes per a l'adquisició de llibres de text, publicada en el Diari Oficial de la Comunitat Valenciana el dia 9 de gener de 2008.  
La Generalitat garantirà que els alumnes que siguen becaris del Ministeri d'Educació, Política Social i Esport siguen beneficiaris d'estes ajudes.  
2. Per a col·laborar en el finançament de les ajudes a què es referix l'apartat anterior, el Ministeri d'Educació, Política Social i Esport entregarà a la Generalitat la quantitat de 7.458.066 euros a càrrec del crèdit 07.94.856C.209.19 dels pressupostos generals de l'Estat per a l'exercici 2008. La Generalitat destinarà este import necessàriament a l'adquisició de llibres de text. El lliurament s'efectuarà immediatament després de la firma del present conveni i, en tot cas, abans de l'1 de novembre de 2008. En el termini de tres mesos des de la seua recepció, la Generalitat justificarà que ha destinat la mencionada quantitat a la finalitat que s'establix en el present conveni, així com que els llibres i el material escolar han sigut adquirits en establiments del sector.  
3. La difusió en qualsevol àmbit del programa d'ajudes per a llibres farà constar la participació del Ministeri d'Educació, Política Social i Esport. Concretament, les publicacions i notificacions efectuades per qualsevol mitjà contindran el logotip institucional del Ministeri d'Educació, Política Social i Esport i la menció expressa: "Programa cofinançat pel Ministeri d'Educació, Política Social i Esport".  
Tercera. Estadístiques  
La Generalitat facilitarà al Ministeri d'Educació, Política Social i Esport totes les dades necessàries per al seguiment i avaluació del programa, així com per a l'elaboració de les estadístiques per a fins estatals.  
Quarta. Comissió de seguiment  
1. A fi de realitzar el seguiment, la interpretació i el compliment del present conveni, ambdós parts convenen la constitució d'una comissió mixta paritària, composta de sis membres, tres dels quals seran designats per la Conselleria d'Educació, dos pel Ministeri d'Educació, Política Social i Esport i un per la Delegació del Govern en la Comunitat Valenciana, que actuarà en representació de la Delegació del Govern de la dita Comunitat.  
2. La Comissió de seguiment es reunirà, almenys, una vegada en el curs 2008-2009, o quan una de les parts ho sol·licite.  
Quinta. Vigència  
El present conveni produirà efectes des de l'endemà de ser subscrit i tindrà vigència durant el curs acadèmic 2008-2009.  
Podrà ser prorrogat per a anys successius a petició expressa de les parts.  
En cas de pròrroga, s'incorporarà un annex en què s'especificaran les aportacions de les parts per al corresponent curs acadèmic. El dit annex haurà de ser aprovat per la Comissió Delegada del Govern per a Política Autonòmica i pel Consell de la Generalitat.  
El present conveni podrà ser rescindit per ambdós parts per alguna de les causes següents:  
- Per acord mutu  
- Per incompliment de les obligacions assumides per alguna de les parts  
I en prova de conformitat, es firma este acord en el lloc i la data indicats més amunt.  
Pel Ministeri d'Educació, Politica Social i Esport  
La Ministra d'Educació, Política Social i Esport  
Mercedes Cabrera Calvo-Sotelo  
Per la Conselleria d'Educació de la Generalitat de la Comunitat Valenciana  
El conseller d'Educació  
Alejandro Font de Mora Turón